Meningsverskille tussen hom, polisiehoof word ‘oordryf’ – CeleDie minister van polisie, Bheki Cele, en die nasionale polisiehoof, genl. Khehla Sitole, Vrydag tydens ‘n mediakonferensie. (Foto SA Polisie) Daar was ŉ verduideliking vir die vergadering tussen die nasionale polisiehoof, genl. Khehla Sitole, en die EFF-leier, Julius Malema, en dit was “in die haak” met hom, het die minister van polisie, Bheki Cele, Vrydag gesê. Cele het vroeër vandeesweek in die parlement beweer ŉ vergadering in Desember tussen Sitole en Malema was ŉ sameswering tussen die twee om van hom ontslae te raak. Hy moes die opmerking terugtrek, maar die voorval het groot kommer laat ontstaan oor die oënskynlike vyandigheid tussen die land se twee toppolisieamptenare. “Ek het die kwessie geopper dat daar ŉ vergadering was. Daar is bevestig dat die vergadering plaasgevind het. Ek was nie by daardie vergadering nie en kan nie vir jou sê wat presies gebeur het nie,” het Cele by die bekendmaking van die jongste misdaadsyfers gesê. Volgens Cele werk hy en die nasionale kommissaris “deurlopend” saam om misdaad te hanteer en dat dit nie beteken daar is nie somtyds verskille nie. Die meningsverskille tussen hulle word ook deur “wie ook al” oordryf. Sitole het in reaksie op die minister se opmerkings gesê “net dwase verskil nooit nie” en dat daar saamgewerk word om oplossings te vind. Die minister sê hy en Sitole vergader naastenby elke twee weke. “Ons ontmoet en sit en praat oor dinge. Ons ontmoet nie oor koffie of ŉ bottel Johnny Walker Black nie. Ons ontmoet werklik nie omdat ons vriende is nie. Ons ontmoet omdat ons werk en daar sal hier en daar meningsverskille wees,” het Cele gesê.